**Значења падежа**

**Чен Бо и падежи српског језика**

Они су се повучили из прве линије борбе аблативни генитив, са предлогом ИЗ уместо СА. На предавању (инстаграм) је објашњено зашто је Чен Бо направила ову малу грешку Кине против вируса генитив, а одмах су кренули ка Србији, ка Европи датив, на ново ратиште акузатив (НОВО: конгруентни атрибут).

Дозволите ми датив да изразим високо поштовање и велику захвалност њима у име кинеских грађана који живе и раде у Србије.

високо поштовање и велику захвалност – напоредна синтагма која се састоји из две уже синтагме

високо (конгруентни атрибут јер се слаже са именицом *поштовање* по броју, роду и падежу) **поштовање (главна реч)**  // и (саставни везник) // велику (конгруентни атрибут јер се слаже са именицом *захвалност* по броју, роду и падежу) захвалност

Ми смо у најтежим тренуцима. Не само Кина, не само Србија, него цео свет. Вирус ковид деветнаест представља непријатеља целог човечанства.

У овом тренутку нама је најважнија солидарност. Ми ћемо бити заједно, заједно смо јаки. Ми ћемо заејдно са српским пријатељима да се боримо до коначне победе.

Живела Кина, живела Србија, живело наше челично пријатељство!

РАЗМИСЛИТЕ О СИНТАГМИ „ПРВЕ ЛИНИЈЕ БОРБЕ КИНЕ“.

Шта је главна реч? ЛИНИЈЕ

Ова главна реч има своје атрибуте. ПРВЕ је конгруентни атрибут. ЗАШТО? (већ је поменуто)

БОРБЕ КИНЕ – неконруентни атрибут. Покушајте да га мењате по падежима и видите да ли се мења у складу са именицом, овако:

Ово је ЛИНИЈА (номинатив) БОРБЕ КИНЕ (генитив)

Идемо са ЛИНИЈЕ (генитив) БОРБЕ КИНЕ (генитив)

Имамо став према ЛИНИЈИ (датив) БОРБЕ КИНЕ (генитив)

Сагласни смо са ЛИНИЈОМ (инструментал) БОРБЕ КИНЕ (генитив)...

Јасно вам је да се именица ЛИНИЈА и синтагма „борбе Кине“ не слажу по падежу. Случајно се слажу у генитиву, али САМО СЛУЧАЈНО! Конгруентни атрибут мора УВЕК да се слаже са главном речју.

ПОГЛЕДАЈМО САДА ШТА ЈЕ СА УЖОМ СИНТАГМОМ **БОРБЕ КИНЕ**.

Некоме може да изгледа да је реч о потпуно заједнички променљивим (конгруентним) речима – обе су у генитиву, једнина, женски род. Да видимо!

Која је овде главна реч?

Главна реч је БОРБЕ. Реч КИНЕ спецификује (објашњава) чија је борба и зато је атрибут (ближе појашњава и спецификује ПОЈАМ ИСКАЗАН ИМЕНИЦОМ).

Најлакши начин да се ово провери јесте да синтагму пребацимо у било који други падеж.

НОМИНАТИВ: **БОРБА КИНЕ**

ДАТИВ: **БОРБИ КИНЕ**

АКУЗАТИВ: **БОРБУ КИНЕ**

**Као што видите, именица Кина УВЕК је у генитиву!Зато је она НЕКОНГРУЕНТНИ (или падежни) атрибут.**

**ДА СУМИРАМО:**

**Синтагма ПРВЕ ЛИНИЈЕ БОРБЕ КИНЕ има следећу структуру**

1. **То је зависна именичка синтагма чија је главна реч *линије***
2. **Она има 2 атрибута: *прве* и *борбе Кине***
3. ***Прве* је конгруентни атрибут**
4. ***Борбе Кине* је ужа именичка синтагма. За главну реч она је атрибут и то неконгруентни**
5. **Сада треба да анализирамо ту ужу синтагму. *Борба* је главна реч, а *Кине* неконгруентни атрибут**

**НИЈЕ ТЕШКО! На цртежу изгледа овако**

**ПРВЕ ЛИНИЈЕ БОРБЕ КИНЕ**

**Конгруентни атрибут ГЛАВНА РЕЧ ужа синтагма - неконгруентни атрибут**

**БОРБЕ КИНЕ**

**Главна реч неконгруентни атрибут**

**На захтев неколико студената, постављам и додатни материјал о генитиву. Као што сам на предавањима напоменула, генитив има много значења и може да се јави у конструкцијама са низом предлога. Овде ћете наћи извод из литературе (сажето) о неким значењима и предлозима.**

**М. Стевановић, *Савремени српскохрватски језик 2***

* Са предлозима *без*, *осим*, *сем* (и са неким архаичним као што су *кром, окром, разма*)

Ово су предлози за **изузимање,** нпр.

Ја сам тамо отишао *без свог друга*; *Сем Аћима* нико ми не заповеда; Не волим никога *осим њега*.

Изузимање може прећи у значење **околности** под којима се радња врши (онда је то у реченици функција, најчешће, прилошке одредбе за околности), нпр.

Ја сам тамо отишао *без његовог знања*.

Ове конструкције могу имати, наравно поред свог основног значења изузимања, и значење **начина**, нпр.

Ја сам тамо отишао *без иједне једине речи*.

Ја сам тамо отишао *без журбе*.

Генитив с предлогом *без* може имати и **квалификативно** значење, када конструкција најчешће врши функцију атрибута:

Ја сам тамо отишла у хаљини *без рукава.* (синтагма ХАЉИНА БЕЗ РУКАВА – главна реч ХАЉИНА – БЕЗ РУКАВА је неконгруентни атрибут именице *хаљина*)

Ево још једне функције: ТА ХАЉИНА ЈЕ БЕЗ РУКАВА. У овој реченици *та хаљина* је субјекат, а подвучени део је копулативни именски предикат. Помоћни глагол ЈЕ јесте КОПУЛА (глаголски део предиката) а конструкција БЕЗ РУКАВА јесте ИМЕНСКИ ДЕО ПРЕДИКАТА. Предикате ћемо тек радити детаљније, за сада обновите колико можете.

* Са предлогом **ван (и изван)**

Најчешће има значење места и функцију прилошке одредбе за место:

Кућу је направио *ван града*.

(Да бисмо упоредили са претходним примером: и ово, као и мноштво других конструкција, може бити део копулативног предиката, као у реченици КУЋА ЈЕ ВАН ГРАДА)

* Предлог **до**

Најчешће значење је месно – Идем *до града*; генитив са предлогом *до* може означити још једну нијанску места. То је непосредна близина: Столицу сам ставила *до ормара*.

Често је и временско: Учићу *до петка.*

Може имати и значење изузимања: За дјевојком не пристајаше нико више *до самога царева сина*.

Значење начина: Растужио се *до суза*; Задужује се *до гуше*; Лаже *до неба*...

**Услов**: Сада треба да учимо. *До нас* је да ли ћемо положити.

* Месно или временско значење (мале) удаљености имају и предлози БЛИЗУ, КОД, ПОРЕД, МИМО, ПРЕКО, КРАЈ

Кад су аге *близу двора* биле...; Отац ми је близу четрдесете; Некако близу Нове године поче падати снег.

Милош ти је, госпо, погинуо *код Ситнице*; Сиђи *крај* реке; Ђуко чека *код кола*.АЛИ и значење крајњег циља кретања: Дођи *код мене*. Ова употреба генитива карактерише се као не баш најисправнија, сетите се да су вас стално учили да се каже: *Идем лекару*, а не *код лекара*. Међутим, употреба генитива у овом значењу потпуно је раширена (чак, на пример *Дођи мени* значи „приђи ми“, а *Дођи код мене*, чини ми се, јесте позив да неко дође у простор који мени припада – кућа, канцеларија...)

Најважније је да схватимо да се значења генитива и предлошко-падежних конструкција које он гради, не могу напамет научити. Треба да знате која значења постоје, да о њима размишљате и да их препознајете у примерима. Немогуће је научити сва значења свих конструкција! (Можда је и могуће, ја нисам успела.) Значења се и комбинују. Дакле, само логиком... Овде нема бубања.

Постоји и цела књига о генитиву у српском језику:

Казимјеж Фелешко, *Значења и синтакса српскохрватског генитива*, Београд – Нови Сад: Орфелин – Вукова задужбина – Матица српска, 1995.